ബുര്ഖ ധരിച്ചില്ല ജീന്സ് ധരിച്ചെത്തിയ പെണ്കുട്ടിയെ കടയുടമ അവഹേളിച്ചു, തള്ളി പുറത്താക്കി പരാതി ജീന്സ് ധരിച്ച പെണ്കുട്ടിയെ അകത്തേക്ക് കയറാന് ഉടമയായ നൂറുല് അമീന് സമ്മതിച്ചില്ല. കൂടാതെ ബുര്ഖ ധരിക്കാതിരുന്നതിന്റെ പേരില് ആക്ഷേപിക്കുകയും ചെയ്തു. ഗുവാഹാത്തി: കടയിലേക്ക് ജീന്സ് ധരിച്ച് പ്രവേശിച്ചതിന്റെ പേരില് യുവതിയെ ആക്ഷേപിക്കുകയും തള്ളി പുറത്താക്കുകയും ചെയ്തതായി പരാതി. അസമിലെ ബിസ്വനാഥ് ജില്ലയിലാണ് സംഭവം നടന്നത്. ബിസിഎ വിദ്യാര്ഥിയായ യുവതി ജീന്സ് ധരിച്ച് കടയില് കയറിയതും ബുര്ഖ ധരിക്കാത്തതിനെ ചൂണ്ടിക്കാട്ടി കടക്കാരന് പുറത്താക്കി. ഇതുചോദിക്കാനെത്തിയ പെണ്കുട്ടിയുടെ അച്ഛനെയും കടക്കാര് മര്ദിച്ചതായി പരാതിയുണ്ട്. ഇയര്ഫോണ് വാങ്ങാനായി മൊബൈല് ഫോണ് കടയില് പോയതായിരുന്നു പെണ്കുട്ടി. എന്നാല് ജീന്സ് ധരിച്ച പെണ്കുട്ടിയെ അകത്തേക്ക് കയറാന് ഉടമയായ നൂറുല് അമീന് സമ്മതിച്ചില്ല. കൂടാതെ ബുര്ഖ ധരിക്കാതിരുന്നതിന്റെ പേരില് ആക്ഷേപിക്കുകയും ചെയ്തു. തുടര്ന്ന് പെണ്കുട്ടിയെ തള്ളി പുറത്താക്കുകയായിരുന്നു. തന്റെ വീട്ടിലെ സ്ത്രീകളെല്ലാം ബുര്ഖ ധരിക്കാറുണ്ടെന്നും അങ്ങനെ ധരിക്കുന്നവര് മാത്രം കടയില് പ്രവേശിച്ചാല് മതിയെന്നും കടയുടമ പറഞ്ഞതായി പെണ്കുട്ടി പറയുന്നു. താനൊരു മോശം സ്ത്രീയാണെന്ന് പറഞ്ഞ് അവഹേളിച്ചുവെന്നും ആരോപണമുണ്ട്. താന് സല്വാര് കമ്മീസും ജീന്സു ഉള്പ്പെടെ എല്ലാ വസ്ത്രങ്ങളും ധരിക്കുന്നയാളാണെന്നും ബുര്ഖയോ ഹിജാബോ ധരിക്കുന്നത് മോശമാണെന്ന് ഒരിക്കലും പറയില്ലെന്നും പെണ്കുട്ടി അഭിപ്രായപ്പെട്ടു. എന്നാല് തന്റെ വസ്ത്രധാരണത്തില് ഇടപെടാന് അയാള്ക്ക് അവകാശമില്ലെന്നും വസ്ത്രധാരണമല്ല തന്റെ സ്വഭാവത്തെ നിശ്ചയിക്കുന്നതെന്നും യുവതി കൂട്ടിച്ചേര്ത്തു. വിഷയത്തില് കടയുടമയ്ക്കെതിരെ പോലീസില് പരാതി നല്കിയിട്ടുണ്ടെന്ന് പെണ്കുട്ടിയുടെ അച്ഛന് പറഞ്ഞു. മകള് ജീന്സ് ധരിച്ചതിനാണ് കടയില് നിന്ന് പുറത്താക്കിയത്. പെണ്കുട്ടികളോട് ബുര്ഖയും ഹിജാബും ധരിക്കാന് നിര്ബന്ധിച്ച് അസമില് താലിബാന് രീതി കൊണ്ടുവരാന് ശ്രമിക്കുകയാണെന്ന് പിതാവ് ആരോപിച്ചു. ജനിച്ചതും വളര്ന്നതും അസമിലായ കാരണം അവിടുത്തെ സംസ്കാരമാണ് പിന്തുടര്ന്ന് ജീവിക്കുന്നതെന്ന് പെണ്കുട്ടിയുടെ പിതാവ് പറഞ്ഞു. മകള് സര്ക്കാര് സ്കൂളുകളിലാണ് പഠിച്ചതെന്നും അസമീസ് സംസ്കാരത്തിലാണ് വളര്ന്നതെന്നും പിതാവ് പറഞ്ഞു. സംഭവം അന്വേഷിക്കാനെത്തിയ അച്ഛനെ കടയുടമയും ബന്ധുക്കളും ചേര്ന്ന് മര്ദ്ദിച്ചതായി പോലീസില് പരാതി നല്കിയിട്ടുണ്ട്. ഒക്ടോബര് 25ന് നടന്ന സംഭവത്തില് നല്കിയ പരാതിയെ തുടര്ന്ന് നൂറുല് അമീന്, സുഫിഖുല് ഇസ്ലാം, റഫിഖുല് ഇസ്ലാം എന്നിവരെ അറസ്റ്റ് ചെയ്തതായി പോലീസ് അറിയിച്ചു.